# **Årsmelding for Surnadal IL Langrenn**

## **STYRET 2018:**

Frode Hågen Raaen – styreleder

Steinar Aasbø – nestleder/sportslig leder

Hans Mogstad – anleggsansvarlig

Janne Rangnes – sekretær

John Bjarne Gujord – kasserer/økonomi

John Øye - arrangement

## **ADMINISTRASJON**

Administrasjonen består av styret, og administrative oppgaver utføres i fellesskap.

Det har vært avholdt 1 årsmøte, 8 styremøter og behandlet 52 saker. Vi har også vært representert både på vårmøte/kretsting og høstmøte i Sør-Trøndelag Skikrets. Leder i gruppa sitter også i styret i Hovedlaget.

## **ØKONOMI**

Se vedlegg.

## **ARRANGEMENT**

Barn i løypa 2018:  
Kom i gang 11. januar. Fine forhold fra første kveld. En kveld ble avlyst på grunn av lav temperatur og vind. (01.03.18). Resten av kveldene gikk som planlagt. Til sammen var det 137 barn som kjøpte startnummer.

Nordmarksrunden ble arrangert: 24.Mars februar

Kanonvær og påskeføre. Kvinneklassen ble vunnet av Julie Myhre, mens herreklassen av Kristoffer Berset.

Kretsrenn/sonerenn 14.01.2018

Rennet gikk i fristil, korte distanser. Det ble gjennomført under fine forhold på Skisenteret. Til sammen 59 løpere deltok.

Klubbmesterskap: Søndag 15. april

Kanonvær og god deltakelse (23 løpere deltok).

Vi hadde også i år sosiale aktiviteter med blant annet sesongavslutning på Nordmarks med ca 70 deltakere. Der stilte banken med stor kake og Pipelife sponset pizza til alle sammen. Der ble både aktive, trenere, løypekjørere og andre satt pris på.

Tradisjonen med julekaffe 5.juledag ble også videreført i år. Bra oppmøte selv om det var noe rufsete værforhold.

Vi var også med på å bidro ved julegrantenningen som vanlig på Amfisenteret.

**SPORTSLIG AKTIVITET**

Sportslig har dette vært et bra år for SIL langrenn med mange unge lovende skiløpere og mange flotte resultater. Det har vært stabile og flotte skiforhold på Nordmarka slik at våre løpere har fått trent godt. Våre juniorer og seniorer, samt aldersbestemte klasser har hatt flere meget gode enkeltresultater dette året, der noe av dette er listet opp under. Det har vært bra aktivitet gjennom hele vinteren, noen enkeltøkter på sommeren, og med faste fellestreninger tirsdag og torsdag gjennom hele høsten, samt at TT har vært flittig brukt dette året på styrketrening. Hallen har også vært brukt mandager etter høstferien.

Eva Sæterbø har vært hovedtrenergjennom sesongen og har gjennomført flere gode samlinger på barmark på høst, samt samling på snø i Bruksvallarna. I år var for øvrig første året vi la samlingen utenom sesongstarten i Sverige, noe som viste seg å være fornuftig. Mellomgruppa hadde samling i Englia i august sammen med Bøfjorden IL. Eva har i tillegg gjennomført trener 3 kurs i mai og sitter inne med god kompetanse på trenersiden. I tillegg har hun hatt med seg Ida Mogstad som har gjennomført en del økter gjennom sommeren. I tillegg til disse har det vært gjennomført gode treninger for de yngste gruppene med dedikerte trenere. Juniorer/seniorer med unntak av Ane Mogstad har hatt eget treningsopplegg via Meråker VGS skilinje. (Jøri og Njål fra august).

Det har vært god deltagelse i årets barn i løypa for de yngste, og Telenorkarusellen som er for de yngste og oppover, og som er et lavterskeltilbud.

Det ble holdt en flott sesongavslutning for våre løpere i april med bløtkake formet som ski fra vår generalsponsor Surnadal sparebank og pizza fra Pipelife.

Alise Einmo fikk utdelt stipend på kr: 10.000,- fra Magnar Lundemos minnefond i juni mnd. samt tildelt plass på kretslaget i Sør-Trøndelag.

Johannes Gujord ble tatt ut til Youth Grand Prix i Oberstorf i kombinert i august.

Noen sportslige resultater:

* Abel Raaen 1.plass G12 Osmarka i januar.
* Kristoffer Berset og Jonas Aasbø 1. plass Km sprint Rindal i januar.
* Hedda Aasbø 3. plass i rennet (2. plass i Midt-Norsk) Valldal i februar.
* Alise Einmo 1.plass senior Uglarennet i januar.
* Alise Einmo 10. plass NC junior i Holmenkollen i februar
* Hedda Aasbø 12. plass i sprint Hovedlandsrennet på Lygna i mars
* Alise Einmo 2x 3.plass JR NM på Steinkjer i mars.
* Kristoffer Berset med 2.plass JR NM på Steinkjer i mars.
* Abel Raaen og Olav Fugelsøy G12 1.plass i Buviksprinten.
* Tour de Knyken, god deltagelse fra Sil, også uten tidtagning i mars.
* Hedda Aasbø 2.plass J15 ST-cup Langrennscross Selbuskogen i mars.
* Abel Raaen Sæterbø 1. plass G12 langrennscross Selbuskogen i mars.
* Kristoffer Berset 19/20 2.plass ST-cup Selbuskogen i mars.
* Kristoffer Berset Seier i Nordmarksrunden i mars.
* Flere gode resultater i toppidrettsveka.
* Kristoffer Berset vant Hommelvik Grand Prix JR i oktober.
* Kristoffer Berset 2.plass JR Beitostølen i sesongåpningen i november.
* Alise Einmo 11.plass NC på Gålå i november.
* Malin Einmo og Kristoffer Berset vant JR i Bruksvallarna i november.

I tillegg er det mange gode resultater gjennom året som for øvrig kan finnes på sidene [www.surnadalil.no](http://www.surnadalil.no) og Surnadal Il Langrenn på facebook.

**PROFILERING AV SPONSORER**  
Vi har tatt opp temaet på foreldremøter og med utøverene. Vi har også nedfelte krav i våre målsettinger/bestemmelser om hvordan de skal være kledd på renn/oppvarming (for de over 13 år). I samarbeid med generalsponsor har vi skaffet alle pannebånd/hodeplagg som profilerer riktig. Vi er en aktiv bruker av hjemmesiden til idrettslaget, og er svært bevisste på hva vi legger ut av bilder. Vi har også laget oss en bildebank av løperene der de er antrukket i tøy med sponsorer på samt at generalsponsor er med i bakgrunnen på alle bilder. Disse bildene blir brukt aktivt på vår Facebookside og i artikler som blir sendt media. Våre hovedsponsorer er profilerte ved premieutdeling ved arrangement, og da er også stadion profilert med beachflagg og en stor portal ved starten av inngangen til oppløpet. De er også profilerte på trykket materiale, som ved invitasjoner til arrangement og frivillig løypeavgift. Vi har egen Instagram-konto og Facebook- side med mange følgere der våre sponsorer blir brukt bevisst.

## **ANLEGG**

* Januar:
  + En del vedlikehold tråkkemaskin utført av Olav og Asbjørn. Videre fikk vi endelig besøk av service mann fra leverandør for å ta service på maskinen.
  + Begynner å bli vanskelig å få tak i HQL 125 W – lyspærer. Dyre er de også – ca. 600,- pr. stk. Måtte derfor bryte noen prinsipper og kjøpe utenbygds - på nett. For å ha noen i reserve ble det kjøpt inn 10 stk. (ca. 90 kr pr. stk.)
  + Nøkkel-boks.   
    Kjøpte inn nøkkel-boks med kode som henger på gammel tidtaker-bu.

* Februar:
  + Nytt høyttaleranlegg i gammel tidtakerbu. God avtale med Kulturskulen og Torbjørn Larsen. Kost. 4000,-
* Mars:
  + Dugnad snømåking. Spesielt ved sprang i tak ved tråkkemaskin garasje og taket på gammel tidtaker-bu.
* April:
  + Bytte av strømmåler 13/4-18. Utført av Svorka v/Hyldbakk. Målerstand gammel måler ved utskifting: 19593,3. (NB x100)
* Juni/Juli:
  + Innkjøp av liten batteridrill + hammer + sag + kniv
  + Rep av ATV: Sjekk / ladding batteri. Tok ikke ladding – nytt batteri + rep av kabler til batteri.
* August:
  + Oppdaget vannlekkasje fredag 3. august. Tak dusj-rom damegarderoben. Fukt-vanndråper-mugg mer eller mindre over hele himlingen.   
    Forsikring - Gjensidige kontaktet umiddelbart. Polygon v/Takstmann Jan Magne Rangnes fikk jobben.   
    Rivingen startet 20/8.
  + Slått gras i lysløypetrase alle plasser der en kommer til.
* September
  + Fortsatte oppfølging av rep. Etter vannskade. Plater i himling og vegger i dusjrom + himling i omkledningsrom er revet. Lan periode med tørking.
  + Ola Mogstad har slått gras / kvist med beitepusser ved parkering / rundt hus og lysløypa bort til lang-bakken.
  + 22/9 og 29/9-18. Dugnad. Det foreligger liste over utførte oppgaver og oppmøte på dugnad. Vasking /rydding i hus, sjekket lysarmaturer / byttet pærer, lokk septik-tank, nedgravd sløyfe for tidtaking ved giml tidtaker-bu, rep. flaker over grøft ved målgang og på myra, rydding av 5km løype, reol for lagring av skilt, monterte kabelbeskyttelses-skinner på noen lys-stolper. (trolig tidligere revet av med tråkkemaskin). Se ellers egen liste for det som ble utført.
  + Rep av beitepusser. Reimhjul på hovedaksel til kniv løsnet.

* Oktober
  + Vannskade:   
    Polygon har montert plater i himling.   
    Oppdaget kuler på gulvbelegget i hovedrommet oppe. Det viste seg at fukt har trukket opp i bjelker og sponplate slik at belegg har løsnet. På’n igjen med ny takst…
  + Kjøpte nytt batteri til scooter.
  + ATV + klipper vasket og batteri tatt inn for vinteren.
* November
  + Vannskade: Utskifting av noen sponplater og nytt gulvbelegg i hovedrommet  
    Bestilte samtidig til kjøkken, gang og toaletter for egen regning.
  + Manger runder ila nov. og des. med demontering av blandeventil for dusjvann. Problemer med at vannet har vært alt for varmt. Fant også etter hvert en gammel ventil med noen komponenter i bedre forfatning. Kom etter hvert (i jab-19) omtrent i mål med «akseptabel» temperatur. Tok sin tid, selv med gode råd fra Jostein Aune ved Næss rør, men sparte kr. 8.000-10.000 ved å unngå å kjøpe ny ventil. Så får vi håper det varer en stund. Fornuftig om ventilen åpnes og smøres en gang i året.
* Desember
  + Vannskade: Sparkling av gulv oppe, samt legging av belegg.  
    Måtte tette lekkasje ved vanntilkopling på ett av toalettene. Varslet av Sunndal Farge, da dette heldigvis ble oppdaget da de skulle montere toalett etter gulvlegging. Maling av himling nede  
    Elektriker (AS Elektro) monterte lys nede i garderobe og dusj-rom. (nye armaturer)  
    Det har vært mange telefoner og mye purring for å få framdrift. Bygnings-delene ble for dårlig sjekket av takstmann ved første takt, og dette førte til at hele operasjonen tok.   
    Kluss med vasking og opprydding i slutten av desember og saken fortsatte i jan. 19. flere samtaler og til tider høy temperatur.  
    Fikk etter mye om og men, noe kompensasjon fra både Polygon og AS Elektro, for at vi ryddet og vasket ut selv.
  + Maling av løype-skillere.   
    «Oppgradering» ved at bredden er noe redusert slik at de er lettere å håndtere, samt at de er malt blå for å få stadion i klubbfarger.

Ellers har det vært tappet en del vann både på kjøkken og i dusjer hver måned hele året uavhengig av bruk av anlegget.

Videre har vi ila. året sett litt på muligheter og kostnader for utskifting av armaturer i lysløype til LED.   
Fortsette dette arbeidet i 2019.

I tillegg til Pipelife og NOFO / Vinterleikane, som låner klubbhuset etter egne avtaler, så er huset leid ut til privatpersoner eller firma 6 ganger ila 2018, som gir en inntekt på kr. 3.000,-

Frode Hågen Raaen, 11/03-2018

Leder for Surnadal IL Langrenn